HR Službeni list Europske unije C 253/14

Objava zahtjeva za odobrenje manje izmjene u skladu s člankom 53. stavkom 2. drugim podstavkom Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2017/C 253/11)

Europska komisija odobrila je ovu manju izmjenu u skladu s člankom 6. stavkom 2. trećim podstavkom Delegirane uredbe Komisije (EU) br. 664/2014 (1).

ZAHTJEV ZA ODOBRENJE MANJE IZMJENE

Zahtjev za odobrenje manje izmjene u skladu s člankom 53. stavkom 2. drugim podstavkom Uredbe (EU) br. 1151/2012 Europskog parlamenta i Vijeća (2)

„POMODORINO DEL PIENNOLO DEL VESUVIO”

EU br.: IT-PDO-02146 – 24.6.2016.

ZOI ( X ) ZOZP ( ) ZTS ( )

1. Skupina koja podnosi zahtjev i legitimni interes

Consorzio di Tutela del Pomodorino del Piennolo del Vesuvio DOP Piazza Meridiana 47 80040 San Sebastiano al Vesuvio (NA) ITALIJA Tel.: +39 0810606007 E-pošta: piennolodop@pec.it

Udruženje za zaštitu „Consorzio di Tutela del Pomodorino del Piennolo del Vesuvio DOP” ovlašteno je podnijeti zahtjev za registraciju u skladu s člankom 13. stavkom 1. odluke Ministarstva za poljoprivrednu, prehrambenu i šumarsku politiku br. 12511 od 14. listopada 2013.

2. Država članica ili treća zemlja

Italija

3. Rubrika specifikacije proizvoda na koju se primjenjuje izmjena

— ☒ Opis proizvoda — ☐ Dokaz podrijetla — ☒ Metoda proizvodnje — ☐ Povezanost — ☒ Označivanje — ☒ Ostalo [ažuriranja pravne upute i inspekcijskog tijela]

4. Vrsta izmjene/izmjena

— ☐ Izmjena specifikacije proizvoda registriranog ZOI-ja ili ZOZP-a koja se može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012. — ☒ Izmjena specifikacije proizvoda registriranog ZOI-ja ili ZOZP-a koja se može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012 i zahtijeva izmjenu objavljenog jedinstvenog dokumenta. — ☐ Izmjena specifikacije proizvoda registriranog ZOI-ja ili ZOZP-a koja se može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012, za koju nije objavljen jedinstveni dokument (ili istovrijedan dokument). — ☐ Izmjena specifikacije proizvoda registriranog ZTS-a koja se može smatrati manjom izmjenom u skladu s člankom 53. stavkom 2. četvrtim podstavkom Uredbe (EU) br. 1151/2012.

5. Izmjena/izmjene

Opis proizvoda

Izmjena 1.

Tekst članka 2. specifikacije:

„Zaštićenom oznakom izvornosti (ZOI) ‚Pomodorino del Piennolo del Vesuvio’ označavaju se plodovi ekotipova malene rajčice vrste Lycopersicon esculentum Mill, koju se povezuje s narodnim nazivima ‚Fiaschella’, ‚Lampadina’, ‚Patanara’, ‚Principe Borghese’ i ‚Re Umberto’ te se tradicionalno uzgaja na obroncima Vezuva […].”

Tekst jedinstvenog dokumenta (točka 3.2.):

„ZOI-jem ‚Pomodorino del Piennolo del Vesuvio’ označavaju se plodovi ekotipova malene rajčice koju se povezuje s narodnim nazivima ‚Fiaschella’, ‚Lampadina’, ‚Patanara’, ‚Principe Borghese’ i ‚Re Umberto’ te se tradicionalno uzgaja na obroncima Vezuva […].”

sada glasi:

„Zaštićenom oznakom izvornosti (ZOI) ‚Pomodorino del Piennolo del Vesuvio’ označavaju se plodovi ekotipova malene rajčice vrste Lycopersicon esculentum Mill., koja izvorno potječe od vrsta poznatih pod narodnim nazivima ‚Fiaschella’, ‚Lampadina’, ‚Patanara’, ‚Principe Borghese’ i ‚Re Umberto’, koje se tradicionalno uzgajaju na obroncima Vezuva […].”

Razlozi

Tekst je prerađen u skladu s člankom 6. specifikacije proizvoda – Povezanost s okruženjem – kako bi se pojasnilo da su ZOI-jem obuhvaćeni svi lokalni ekotipovi koji izvorno potječu od rajčica poznatih pod narodnim nazivima „Fiaschella”, „Lampadina”, „Patanara”, „Principe Borghese” i „Re Umberto”, koje su se nekada uzgajale na tom području i imaju morfološka, kemijska i fizikalna svojstva karakteristična za „Pomodorino del Piennolo del Vesuvio”.

Izmjena je u skladu s drevnom praksom iz članka 6. specifikacije proizvoda, prema kojoj mali poljoprivrednici čuvaju sjeme najboljih plodova za usjeve za sljedeću godinu. S vremenom je ta praksa dovela do primjene sjemena koje izvorno potječe od ekotipova poznatih pod prethodno navedenim narodnim nazivima.

U članku 6. specifikacije proizvoda navodi se: „Prema običaju koji se primjenjivao za obiteljske povrtnjake, poljoprivrednici su odabirali plodove koje su smatrali najprikladnijima i koristili se sjemenom tih plodova kao reprodukcijskim materijalom za sljedeću godinu. Male rajčice poznate pod nazivima ‚Fiaschella’, ‚Lampadina’, ‚Principe Borghese’, ‚Re Umberto’ i ‚Patanara’, od kojih potječu današnji ekotipovi, bile su općepoznate i raširene već u prvoj polovini 19. stoljeća.”

Izmjenom se ne utječe na posebna svojstva proizvoda „Pomodorino del Piennolo del Vesuvio”. Stoga se smatra da se izmjenom ispunjavaju uvjeti utvrđeni člankom 53. stavkom 2. točkama (a) do (e) Uredbe (EU) br. 1151/2012 i da se ona može svrstati u manje izmjene.

Izmjena 2.

Tekst članka 2. specifikacije i točke 3.2. jedinstvenog dokumenta:

„Da bi bile prihvatljive za zaštitu, moraju imati sljedeća svojstva:

u prirodnom stanju, u roku od četiri dana od branja:

— veličina: najviše 25 g,”

sada glasi:

„Da bi bile prihvatljive za zaštitu, moraju imati sljedeća svojstva:

(a) u prirodnom stanju, u roku od četiri dana od branja: — veličina: najviše 30 g,”.

Razlozi

Promjena vrijednosti temelji se na rezultatima studije koju je proveo Centro Orticolo Campano u ime SeSIRCA-e i CRAA-e (Consorzio per la ricerca applicata in agricoltura – Udruženje za primijenjena istraživanja u poljoprivredi), a kojom su potvrđeni empirijski dokazi koje su naveli poljoprivrednici – da rajčice ubrane s prvih grana, poznate pod nazivom „mamme”, često imaju masu i do 30 g. Izmjena je u skladu s onim što je navedeno u drugom stavku točke 5.2. jedinstvenog dokumenta: „Osim malene veličine, posebna svojstva rajčice ‚Pomodorino del Piennolo del Vesuvio’ jesu masa između 20 g i 30 g […]”. S obzirom na to da je masa od najviše 30 grama već spomenuta u svojstvima rajčice, smatra se da se izmjenom ispunjavaju uvjeti utvrđeni člankom 53. stavkom 2. točkama (a) do (e) Uredbe (EU) br. 1151/2012 i da se ona može svrstati u manje izmjene.

Metoda proizvodnje

Izmjena 3.

Tekst članka 5. specifikacije:

„Raspored sadnje i razmaci: razmak sadnje mora biti između 15 i 30 cm unutar reda te između 80 i 120 cm između redova. Biljke se moraju rasporediti u paralelne redove, osiguravajući pravilan razmak između biljaka u svakom redu i između redova. Gustoća sadnje ne smije biti veća od 45 000 biljaka po hektaru; […]”

sada glasi:

„Raspored sadnje i razmaci: razmak sadnje mora biti između 15 i 30 cm unutar reda te između 80 i 120 cm između redova. Biljke se moraju rasporediti u paralelne redove, osiguravajući pravilan razmak između biljaka u svakom redu i između redova. Gustoća sadnje ne smije biti veća od 55 000 biljaka po hektaru; […]”

Razlozi

Povećanjem najveće gustoće sadnje na 55 000 biljaka po hektaru poljoprivrednicima bi se omogućila izmjena uzoraka sadnje tako da mogu uzeti u obzir razlike u plodnosti tla. Zbog iznimne suhoće vulkanskog tla, na većim visinama povećanje gustoće sadnje po hektaru dobra je poljoprivredna praksa jer se tako bolje iskorištavaju vodni resursi i zadržavaju prinosi te značajke kvalitete ploda (na primjer razmak sadnje od 90 do 100 cm između redova i 20 cm unutar redova čini gustoću sadnje od otprilike 50 000 – 55 000 biljaka po hektaru). Stoga se smatra da se izmjenom ispunjavaju uvjeti utvrđeni člankom 53. stavkom 2. točkama (a) do (e) Uredbe (EU) br. 1151/2012 i da se ona može svrstati u manje izmjene.

Izmjena 4.

Tekst članka 5. specifikacije:

„Metoda uzgoja: rajčice ‚Pomodorino del Piennolo del Vesuvio’ uzgajaju se samo na poljima; biljke rastu vertikalno do visine od 80 cm […]”

sada glasi:

„Metoda uzgoja: rajčice ‚Pomodorino del Piennolo del Vesuvio’ uzgajaju se samo na poljima; biljke rastu vertikalno do visine od 1 m […]”

Razlozi

Ta je izmjena opravdana nalazom da su biljke rajčice prirodno višeg rasta na određenim dijelovima područja proizvodnje na kojima je tlo svježije i plodnije, na primjer, u općinama oko planine Somma. Izmjenom se nastoji prilagoditi specifikaciju proizvoda stvarnim uvjetima za uzgoj na području proizvodnje, bez utjecaja na kvalitetu ploda ili usklađenost s uvjetima utvrđenima člankom 53. stavkom 2. točkama (a) do (e) Uredbe (EU) br. 1151/2012. Zato se izmjena može svrstati u manje izmjene.

Izmjena 5.

Tekst članka 5. specifikacije:

„Najveća proizvodnja po hektaru monokulture ograničava se na 16 tona.”

sada glasi:

„Najveća proizvodnja po hektaru monokulture ograničava se na 25 tona.”

Razlozi

Prinos od 16 tona po hektaru koji je utvrđen specifikacijom znatno je niži od prosjeka koji ostvaruju proizvođači na različitim visinama. To su prvo uočili članovi udruženja za zaštitu, a zatim je potvrđeno znanstvenim studijama koje je proveo Centro Orticolo Campano u ime SeSIRCA-e i CRAA-e. Budući da je najveći prinos od 25 tona po hektaru u skladu sa stvarnom proizvodnjom ZOI-ja „Pomodorino del Piennolo del Vesuvio” i ne utječe na značajke kvalitete ploda, smatra se da se izmjena može svrstati u manje izmjene u skladu s člankom 53. stavkom 2. točkama (a) do (e) Uredbe (EU) br. 1151/2012.

Označivanje

Izmjena 6.

Tekst članka 8. specifikacije:

„Međutim, dopuštena je upotreba izraza koji se odnose na društva, nazive, tvrtke i privatne zaštitne znakove koji nemaju pohvalni ton i vjerojatno neće dovesti potrošača u zabludu. Takve se oznake mogu pojaviti na naljepnici manjim slovima da bi se navela zaštićena oznaka izvornosti.”

sada glasi:

„Međutim, dopuštena je upotreba izraza koji se odnose na društva, nazive, tvrtke i privatne zaštitne znakove koji nemaju pohvalni ton i vjerojatno neće dovesti potrošača u zabludu. Takve se oznake mogu pojaviti na naljepnici manjim slovima od onih koja se upotrebljavaju za navođenje zaštićene oznake izvornosti i ne bi se trebale nalaziti u istom vidnom polju kao i oznaka izvornosti, logotip ZOI-ja i logotip EU-a.”

Razlozi

Ovom se izjavom pojašnjava odredba specifikacije da bi registrirani naziv i logotip EU-a bili vidljiviji na naljepnici. S obzirom na to da se izmjenom utječe samo na označivanje proizvoda, smatra se da se ona može svrstati u manje izmjene u skladu s člankom 53. stavkom 2. točkama (a) do (e) Uredbe (EU) br. 1151/2012.

Ažurirane pravne upute i inspekcijsko tijelo

Upućivanja na Uredbu (EZ) br. 510/2006 zamijenjena su Uredbom (EU) br. 1151/2012.

Članak 7. specifikacije dopunjen je detaljima o inspekcijskom tijelu.

JEDINSTVENI DOKUMENT

„POMODORINO DEL PIENNOLO DEL VESUVIO”

EU br.: IT-PDO-02146 – 24.6.2016.

ZOI ( X ) ZOZP ( )

1. Naziv

„Pomodorino del Piennolo del Vesuvio”

2. Država članica ili treća zemlja

Italija

3. Opis poljoprivrednog ili prehrambenog proizvoda

3.1. Vrsta proizvoda

Razred 1.6. Voće, povrće i žitarice, u prirodnom stanju ili prerađeni

3.2. Opis proizvoda na koji se odnosi naziv iz točke 1.

Zaštićenom oznakom izvornosti (ZOI) „Pomodorino del Piennolo del Vesuvio” označavaju se plodovi ekotipova malene rajčice vrste Lycopersicon esculentum Mill.,, koja izvorno potječe od vrsta poznatih pod narodnim nazivima „Fiaschella”, „Lampadina”, „Patanara”, „Principe Borghese” i „Re Umberto”, koje se tradicionalno uzgajaju na obroncima Vezuva. Rajčice su ovalnog oblika ili oblika koji pomalo nalikuje šljivi, s naglašenim vrškom, često su rebraste prema peteljci i imaju debelu kožu. Nije dopuštena upotreba hibrida. Da bi bile prihvatljive za zaštitu, moraju imati sljedeća svojstva. U prirodnom stanju: veličina: prosječna masa ploda ne smije biti veća od 30 g; parametri oblika: omjer između najvećeg i najmanjeg promjera između 1,2 i 1,3; vanjska boja: jarko crvena; boja mesa: crvena; tekstura: vrlo čvrsta; okus: sladak i kiseo, izražen i intenzivan; indeks refrakcije: min 6,5 °Bx; čvrsto spojena s peteljkom. Kada se skladišti u obliku grozdova „piennolo”: vanjska boja: tamnocrvena; boja mesa: crvena; tekstura: čvrsta; okus: izražen i intenzivan; jedrost: slaba pri kraju skladištenja.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

—

3.4. Posebni proizvodni postupci koji se moraju provesti na određenom zemljopisnom području

Aktivnosti proizvodnje i skladištenja moraju se izvršavati na području proizvodnje i moraju se slijediti sljedeće upute za skladištenje rajčica u obliku grozdova „piennolo”:

— nakon berbe prirodni se grozdovi (poznati pod nazivom „schiocche”) moraju postaviti na konop od biljnih vlakana i zavezati u krugove tako da bi se napravio jedan veliki grozd („piennolo”) koji na kraju pripreme za skladištenje teži između 1 kg i 5 kg. Grozdovi „piennolo” koje se napravi na taj način moraju se objesiti iznad tla na suhom i dobro prozračenom mjestu uz pomoć kuka ili odgovarajućih podupirača,

— tijekom faze skladištenja proizvod se ne smije kemijski obrađivati, bilo u grozdovima „piennolo” ili u pakiranju. Za bolju zaštitu proizvoda smiju se upotrebljavati samo fizikalni sustavi koji ne mogu negativno utjecati na njegova svojstva, na primjer mreže za zaštitu od insekata i ultrazvučni uređaji,

— vijek uporabe grozdova „piennolo” nije precizno utvrđen i povezan je s vremenom tijekom kojeg rajčice mogu zadržati idealan izgled i organoleptička svojstva.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

Pakiranje rajčica u obliku u kojem se stavljaju na tržište – u prirodnom stanju ili prerađene – mora se provoditi u proizvodnim gospodarstvima ili u neposrednoj blizini, unutar područja proizvodnje da bi se:

— ograničilo rukovanje kada su plodovi najotporniji,

— spriječio prijevoz na velike udaljenosti proizvoda koji nije zapakiran te je stoga nedovoljno zaštićen i izložen mogućem mehaničkom opterećenju i oštećenju,

— pomoglo osigurati sljedivost.

3.6. Posebna pravila za označivanje proizvoda na koji se odnosi registrirani naziv

Rajčice „Pomodorino del Piennolo del Vesuvio” moraju se staviti na tržište u jednom od sljedećih oblika:

— u prirodnom stanju: proizvod se mora prodavati kao pojedinačan plod ili u grozdovima, u rasutom stanju u odgovarajućim zapečaćenim spremnicima najvećeg kapaciteta od 10 kg,

— u grozdovima „piennolo”: grozdovi „piennolo” ne smiju biti veći od 5 kg i moraju se prodavati pojedinačno s identifikacijskim logotipom ZOI-ja ili u odgovarajućim zapečaćenim spremnicima,

— konzerviran, kao pojedinačan plod ili u grozdovima, u rasutom stanju u odgovarajućim zapečaćenim spremnicima najvećeg kapaciteta od 10 kg.

Naljepnice moraju sadržavati sljedeće: riječi „Pomodorino del Piennolo del Vesuvio” i „Zaštićena oznaka izvornosti” slovima koja su veća od svih ostalih riječi ili prisutnih elemenata, logotip EU-a, naziv, tvrtku i adresu poduzeća za pakiranje ili proizvođača, količinu proizvoda u pakiranju. Logotip se sastoji od siluete proizvoda „Pomodorino del Piennolo del Vesuvio”, uključujući i peteljku koja se proteže i ocrtava profil Vezuva. Točni detalji logotipa i njegove boje opsežno su opisani u specifikaciji proizvoda.

4. Sažeta definicija zemljopisnog područja

Područje za proizvodnju i skladištenje ZOI-ja „Pomodorino del Piennolo del Vesuvio” obuhvaća sljedeće općine pokrajine Napulj: Boscoreale, Boscotrecase, Cercola, Ercolano, Massa Di Somma, Ottaviano, Pollena Trocchia, Portici, Sant’Anastasia, San Giorgio a Cremano, San Giuseppe Vesuviano, San Sebastiano al Vesuvio, Somma Vesuviana, Terzigno, Torre Annunziata, Torre del Greco, Trecase i dio općine Nola sa sljedećim granicama: lokalna cesta kojom se povezuje Piazzola di Nola i Rione Trieste (područje poznato kao „Constantinopoli”), Lagno Rosario, granica općine Ottaviano i granica općine Somma Vesuviana.

5. Povezanost sa zemljopisnim područjem

Posebna priroda područja na kojem se uzgaja „Pomodorino” rezultat je vulkanskog podrijetla tla. Posebna svojstva tog područja rezultat su piroklastične prirode tla, koja je karakteristična za cijelo vulkansko područje kompleksa Somma – Vezuv. Ta su tla nastala na lavi i slojevima pepela i lapila te ih karakteriziraju velika plodnost, pjeskovita struktura zbog koje su vrlo rahla i dobro drenirana te neutralna ili subalkalna pH-vrijednost s visokom razinom dostupnih makroelemenata i mikroelemenata. Klima je pretežito suha, s umjereno jakim vjetrom i visokim temperaturama. Velike temperaturne amplitude između noći i dana pomažu u prirodnom suzbijanju parazitskih bolesti.

Osim malene veličine, posebna svojstva proizvoda „Pomodorino del Piennolo del Vesuvio” jesu masa od 20 g do 30 g, nizak omjer između najvećeg i najmanjeg promjera koji iznosi 1,2 – 1,3, vrlo čvrsta koža, iznimno jaka pričvršćenost na peteljku kojom se osigurava da grozdovi ostanu dobro povezani tijekom berbe i skladištenja, visoka koncentracija šećera, kiselina i drugih topivih krutih tvari zahvaljujući kojima proizvod ima dugačak rok trajanja tijekom kojeg ne dolazi do promjene njegovih organoleptičkih svojstava. Visokim osmotskim tlakom soka u rajčicama, do kojeg dolazi zbog visoke koncentracije topivih krutih tvari, osigurava se karakteristična dugotrajna jedrost ploda koji tijekom skladištenja gubi tek malu količinu vode.

Prakse uzgoja uvjetuje karakterističan oblik zemljišta za uzgoj, koja su vrlo razlomljena, često terasasta i nepravilno raspoređena. Većina aktivnosti uzgoja obavlja se ručno, pridržavajući se tradicionalnih poljoprivrednih praksi.

Posebna svojstva proizvoda „Pomodorino del Piennolo del Vesuvio” usko su povezana s područjem na kojem se uzgaja. Tlo je vrlo plodno zbog vulkanskog podrijetla tla i piroklastičnog materijala koji se taložio tijekom erupcija vulkanskog kompleksa Somma – Vezuv. Zbog pješčane teksture tlo je vrlo rahlo i dobro drenirano, a to je dovelo do neutralne ili subalkalne pH-vrijednosti s visokom razinom dostupnih makroelemenata i mikroelemenata. Proizvod to apsorbira tijekom uzgoja i poprima vrlo specifična svojstva. Suhom klimom koju karakteriziraju velike temperaturne amplitude između noći i dana prirodno se suzbijaju parazitske bolesti. Malene rajčice koje se skladište u obliku grozdova „piennolo” ili konzerviraju jedan su od najstarijih i najtradicionalnijih proizvoda s područja Vezuva. Najstariji dokumentirani i tehnički opisani dokazi nalaze se u publikacijama ustanove „Regia Scuola Superiore di Agricoltura” [Kraljevska viša poljoprivredna škola] iz Porticia iz 1885., 1902. i 1916. Prošlih je stoljeća uzgoj te vrste rajčica postao popularan zbog jednostavnosti uzgoja i prikladnosti rajčice za dugotrajno skladištenje tijekom zimskih mjeseci zahvaljujući njezinoj čvrstoj koži. Raširenost te vrste rajčice u prošlosti bila je povezana s potrebom za svježim rajčicama u zimskim mjesecima da bi se mogla dobro začiniti domaća jela koja su oduvijek bila uobičajena za područje Napulja, kao što su pizze i jela od tjestenine, za koja su potrebni intenzivni okusi i arome. Ljudskim je djelovanjem uspostavljena dobro prilagođena metoda uzgoja i skladištenja koja je karakteristična za to područje i obuhvaća odabir najboljih rajčica za proizvodnju sjemena, za obrezivanje, koje je potrebno da bi se osigurao neometan rast biljaka, te za povezivanje stabljika i uklanjanje viška izdanaka do berbe rajčica. Tijekom berbe beru se cijeli prirodni grozdovi kada je najmanje 70 % rajčica crveno, dok ostatak još uvijek sazrijeva. Povezanost ovog proizvoda sa zemljopisnim područjem očituje se u postupku skladištenja rajčica u obliku grozdova „piennolo”, koji omogućava konzumaciju cijelih i neprerađenih rajčica nakon berbe tijekom cijele zime. Tradicionalni postupak uključuje berbu cijelih prirodnih grozdova rajčice i ispreplitanje stabljika užetom od konoplje, čime nastaje jedan veliki grozd koji se vješa s krova posebno prozračivanih prostorija ili na trijemovima ili terasama. Sve to, zajedno s posebnim kontekstom okoliša na području Vezuva, pridonijelo je nastanku proizvoda koji je jedinstven za svoju vrstu s obzirom na organoleptička svojstva i rok trajanja, a to je proizvod koji se i danas uzgaja i skladišti.

Upućivanje na objavu specifikacije

(članak 6. stavak 1. drugi podstavak ove Uredbe)

Ministarstvo je pokrenulo nacionalni žalbeni postupak i objavilo zahtjev za izmjenu ZOI-ja „Pomodorino del Piennolo del Vesuvio” u Službenom listu Talijanske Republike br. 103 od 4. svibnja 2016.

Pročišćeni tekst specifikacije proizvoda dostupan je na internetu: http://www.politicheagricole.it/flex/cm/pages/ServeBLOB.php/L/IT/IDPagina/3335

ili

izravno na početnoj stranici talijanskog Ministarstva za poljoprivrednu, prehrambenu i šumarsku politiku (www.politicheagricole.it) klikom na „Prodotti DOP IGP” u gornjem desnom kutu ekrana i zatim na „Prodotti DOP IGP STG” na lijevoj strani ekrana te na kraju na „Disciplinari di Produzione all’esame dell’UE”.

(1) SL L 179, 19.6.2014., str. 17.

(2) SL L 343, 14.12.2012., str. 1.